Απόφαση του Συμβουλίου

της 23ης Ιουλίου 2001

για την τροποποίηση της απόφασης 90/424/ΕΟΚ σχετικά με ορισμένες δαπάνες στον κτηνιατρικό τομέα

(2001/572/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα [1], και ιδίως το άρθρο 24, παράγραφοι 1 και 2,

την πρόταση της Επιτροπής,

Εκτιμώντας τα ακόλουθα:

(1) Η απόφαση 90/424/ΕΟΚ προβλέπει τη δυνατότητα χρηματοδοτικής συμβολής της Κοινότητας για την εκρίζωση και τον έλεγχο των νόσων που απαριθμούνται στον κατάλογο, ο οποίος προσαρτάται στην εν λόγω απόφαση.

(2) Ο κατάλογος αυτός μπορεί να συμπληρώνεται ή να τροποποιείται, ώστε να λαμβάνονται υπόψη οι εξελίξεις της υγειονομικής κατάστασης στην Κοινότητα.

(3) Η λοιμώδης αναιμία των σαλμονιδών (ΛΑΣ) είναι μία νέα νόσος η οποία εμφανίστηκε για πρώτη φορά στην Κοινότητα το 1998 και η οποία δύναται να προκαλέσει σημαντικές απώλειες στον τομέα της υδατοκαλλιέργειας σολομοειδών.

(4) Είναι σημαντικό να καταπολεμηθεί η ΛΑΣ, ώστε να παρεμποδιστεί η περαιτέρω εξάπλωσή της σε άλλες περιοχές.

(5) Ο καταρροϊκός πυρετός είναι μία ιογενής νόσος των προβάτων, των αιγών, των βοοειδών και άλλων μηρυκαστικών, η οποία μεταδίδεται από αρθρόποδα.

(6) Ο καταρροϊκός πυρετός έχει επιπτώσεις διεθνώς στη διακίνηση των ευαίσθητων ειδών ζώντων ζώων, καθόσον έχει περιληφθεί στον κατάλογο Α του Διεθνούς Γραφείου Επιζωοτιών.

(7) Το 1998, ο καταρροϊκός πυρετός εισήλθε από τις τρίτες χώρες στο έδαφος της Κοινότητας και εξαπλώθηκε μέσω μολυσμένων ξενιστών.

(8) Ορισμένες περιοχές της Κοινότητας πρέπει να θεωρηθούν, λόγω των κλιματικών συνθηκών, ως περιοχές υψηλού κινδύνου για τον καταρροϊκό πυρετό.

(9) Η απόφαση 90/424/EΟΚ προβλέπει επείγουσες παρεμβάσεις σε περίπτωση εμφάνισης εστιών καταρροϊκού πυρετού. Προβλέπεται επίσης κοινοτική χρηματοδοτική συνδρομή για τον έλεγχο και ορισμένα μέτρα καταπολέμησης, συμπεριλαμβανομένου του εμβολιασμού κατά του αφθώδους πυρετού σε περιοχές υψηλού κινδύνου ή σε περιοχές όπου η νόσος είναι ενδημική.

(10) Υπό το πρίσμα αυτών των εξελίξεων, η ΛΑΣ και ο καταρροϊκός πυρετός θα πρέπει να προστεθούν στον εν λόγω κατάλογο, έτσι ώστε να μπορεί να χορηγείται κοινοτική χρηματοδοτική συνδρομή για την εφαρμογή προγραμμάτων εκρίζωσης και ελέγχου αυτών των ασθενειών. Για τον καταρροϊκό πυρετό, θα πρέπει να θεσπιστούν ειδικά κριτήρια που θα επιτρέπουν την εφαρμογή της χρηματοοικονομικής δράσης που προβλέπει το άρθρο 24 παράγραφος 1 της απόφασης 90/424/ΕΟΚ.

(11) Για να υπάρχει επιλεξιμότητα για κοινοτική χρηματοδοτική συνδρομή, πρέπει να τηρούνται οι σχετικές απαιτήσεις της απόφασης 90/424/EΟΚ και, όσον αφορά τη ΛΑΣ, της οδηγίας 93/53/EΟΚ του Συμβουλίου, της 24ης Ιουνίου 1993, σχετικά με τη θέσπιση στοιχειωδών κοινοτικών μέτρων για την καταπολέμηση ορισμένων νόσων των ψαριών [2].

(12) Ο κανονισμός (ΕΚ) αριθ. 2792/1999 του Συμβουλίου, της 17ης Δεκεμβρίου 1999, για καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας [3], και ιδίως το άρθρο 15 παράγραφος 3 στοιχείο ζ), αποτελεί την κατάλληλη νομική βάση για τη διασφάλιση χρηματοδοτικής βοήθειας όσον αφορά τη ΛΑΣ. Ως εκ τούτου, οι διατάξεις του τίτλου ΙΙΙ του κανονισμού (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα διαρθρωτικά ταμεία [4], εφαρμόζονται κατά παρέκκλιση από αυτές που προβλέπονται στο άρθρο 24 παράγραφος 5, παράγραφος 6 δεύτερη πρόταση, και παράγραφοι 8 και 9 της απόφασης 90/424/ΕΟΚ.

(13) Θα πρέπει να τροποποιηθεί αναλόγως η απόφαση 90/424/ΕΟΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο παράρτημα της απόφασης 90/424/ΕΟΚ, προστίθενται οι ακόλουθες περιπτώσεις στην ομάδα 1:

"— Λοιμώδης αναιμία των σαλμονιδών (ΛΑΣ) [5]

— Καταρροϊκός πυρετός σε περιοχές υψηλού κινδύνου ή σε περιοχές όπου η νόσος είναι ενδημική [6]."

.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 23 Ιουλίου 2001.

Για το Συμβούλιο

Ο Πρόεδρος

A. Neyts-Uyttebroeck

[1] ΕΕ L 224 της 18.8.1990, σ. 19· απόφαση όπως τροποποιήθηκε τελευταία από τον κανονισμό (ΕΚ) αριθ. 1258/1999 (ΕΕ L 160 της 26.6.1999, σ. 103).

[2] ΕΕ L 175 της 19.7.1993, σ. 23· οδηγία όπως τροποποιήθηκε από την πράξη προσχώρησης του 1994.

[3] ΕΕ L 337 της 30.12.1999, σ. 10.

[4] ΕΕ L 161 της 26.6.1999, σ. 1.

[5] Οι ενέργειες για την καταπολέμηση της ΛΑΣ είναι επιλέξιμες για κοινοτική χρηματοδοτική συνδρομή, δυνάμει μόνον του άρθρου 15 παράγραφος 3 στοιχείο ζ) του κανονισμού (ΕΚ) αριθ. 2792/1999 (ΕΕ L 337 της 30.12.1999, σ. 10). Για τις ενέργειες αυτές, εφαρμόζονται οι διατάξεις του τίτλου III του κανονισμού (EΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα διαρθρωτικά ταμεία, (ΕΕ L 161 της 26.6.1999, σ. 1), κατά παρέκκλιση των διατάξεων του άρθρου 24 παράγραφος 5, παράγραφος 6 δεύτερη πρόταση, και παράγραφοι 8 και 9 της παρούσας απόφασης.

[6] Η δράση της καταπολέμησης του καταρροϊκού πυρετού είναι επίσης επιλέξιμη για χρηματοδοτική συμβολή της Κοινότητας, στο πλαίσιο του άρθρου 24 παράγραφος 1, για τη ζημία λόγω θνησιμότητας των ζώων, την οποία συνεπάγεται η εν λόγω ασθένεια, η οποία αποφασίζεται σύμφωνα με τη διαδικασία του άρθρου 41.

--------------------------------------------------